Nadia Beukes-de Villiers se nuwe boek | rooi rose Nadia Beukes-de Villiers se nuwe boek | rooi rose
Nadia Beukes-de Villiers se nuwe boek
TV-sterre – verál as hulle sjarmant en mooi is – se lewens behoort lekker glad te verloop, of hoe? Nie noodwendig nie. Nadia Beukes-de Villiers gesels oor haar uitdagings en oorwinnings, en oor haar nuwe boek: "Nadia – paaie van hoop". Deur Mariette Snyman. Foto verskaf.
“As ek moet terugkyk op my lewe onthou ek eerder die oorwinnings as die uitdagings,” sê Nadia Beukes-de Villiers, bekende TV-aanbieder, aktrise, sangeres en stemkunstenaar. “Die oorwinnings laat my trots en dankbaar voel. Maar die uitdagings sou ek beslis nie op my eie kon oorkom het nie. Ek het ’n diep-ingeweefde geloof dat God alles ten goede laat meewerk vir die wat Hom liefhet. Die wete dat God niks op my pad sal laat kom wat ek nie kan hanteer nie, gee my hoop op die lig aan die einde van enige tonnel … al moet die ‘trein’ soms eers om ’n draai ry voor jy daardie lig kan sien. Die lig is daar, God is daar, en hierdie wete, saam met die onuitputlike ondersteuning van my ouers, die liefdevolle ontferming van my vriende, my absolute passie vir my werk, asook die steunpilaar wat my man, David, vir my is, dra my deur moeilike tye.”
Wat het Nadia in die proses geleer?
“Ek het onder andere tot die besef gekom dat:
Dinge nie altyd uitwerk soos wat ons dit beplan nie
Almal maak foute, en daar is waarde in die lesse wat ons uit ons foute leer
Jy is sterker as waarvoor jy jouself krediet gee, en brawer as wat jy dink
Almal verdien om gelukkig te wees
Dit wat die moeite werd is, is nie noodwendig maklik nie
Geluk is meestal ’n keuse
Dis die moeite werd om groot te droom.”
“Wanneer jy seerkry, raak jy versigtig, in ’n mate skepties, en as jy nie versigtig is nie, selfs sinies. Daardie negatiewe emosies is soms die enigste manier om jou hart teen verdere seerkry te beskerm. Die verband tussen liefde en vrees is egter nie noodwendig ’n gesonde een nie. Tydens my tyd as aanbieder van “Boer soek ’n vrou” het ek besef as jy liefde najaag, hetsy liefde vir ’n persoon, loopbaan of avontuur, moet jy braaf genoeg wees om jou vrese opsy te skuif en die lewe (of die liefde) ’n kans te gee.”
Kyk ook ons video: In Nadia Beukes se handsak
Oor verandering en die onbekende
“Verandering was nog nooit my sterk punt nie. Ek hou daarvan om planne te maak en dit dienooreenkomstig uit te voer. Ek sou nie sê ek is nie aanpasbaar nie, ek kort net ’n bietjie tyd om gemaklik te raak met die idee van verandering en om myself emosioneel daarop voor te berei. Ongelukkig bied die lewe ons nie altyd ’n oorgangstydperk nie. Ek werk dus daaraan om te ontspan as dit by aanpassings en veranderings kom, maar ek het nog baie werk om in dié verband te doen.
“Ironies genoeg – soveel as wat ek van beplanning hou – is dit juis die onbekende wat my opgewonde maak oor die toekoms. Die avonture wat op my en David wag, die vooruitsig om eendag ouers te wees, die produksies, films en werksgeleenthede wat die toekoms mag inhou, en bloot om voluit te lééf maak my opgewonde!”
“Nadia – paaie van hoop: ’n inspirasieverhaal soos vertel aan Jana van der Merwe, is ’n kykie na die verskillende soorte paaie wat ek in my lewe gestap het. Ek hoop lesers sal met die tema kan identifiseer. Soms gaan alles goed en is ons op ’n tipe snelweg, maar ander kere is die pad vol kronkels, of ons beland by ’n T-aansluiting of selfs in ’n doodloopstraat. As jy egter weet waar jou ware Noord is, en hoe om jou rigting te bepaal, sal jy altyd weer die roete na jou eindbestemming kan inslaan en vorentoe beweeg. Uit ervaring kan ek sê dat die pad berg-op meestal uitdagend is, maar die uitsig van bo is asemrowend!”
Nadia – paaie van hoop: ’n inspirasieverhaal deur Jana van der Merwe (Lux Verbi, 2017) – voorlopige uitgewersprys R170.
Bekendstelling – 30 Maart 2017
Daar is ’n amptelike musikale boekbekendstelling op 30 Maart by die Atterbury-teater in Pretoria. Kaartjies is by Computicket beskikbaar teen R100 per persoon.